
R E F E R A T   D E   A P R O B A R E 
privind acordarea Titlului de ”Cetățean de Onoare” al Municipiului Brad 
domnului Florin - Sandu MAXIM




Florin - Sandu MAXIM s-a născut în  localitatea Brad, județul Hunedoara, în data de 2 martie 1981. A început primii pași în fotbal la echipele de copii ale Clubului ”Aurul Brad” începând cu anul 1990, la vârsta de 9 ani. În anul 1993 s-a transferat la nou înființata echipă CIF Aliman, unde a activat, timp de 4 ani, până în anul 1997 când a revenit la Clubul ”Aurul Brad”. A activat aici timp de 2 ani, prilej cu care a contribuit la promovarea echipei ”Aurul Brad” în Divizia ”C” în anul 1998.
	Având în vedere deosebitele sale calități sportive, Florin - Sandu MAXIM a intrat în atenția celor de la Corvinul Hunedoara, care l-au preluat prin transfer la echipa lor. 
În urma evoluției la clubul din Hunedoara, a fost remarcat de către Steaua București unde a fost transferat. În acea perioadă a fost convocat la lotul național U-21, fiind foarte apreciat de către antrenorul echipei. Ulterior, în perioada 2000 - 2001, a activat la Apullum Alba Iulia din liga secundă, unde a avut un sezon foarte bun. 
În urma evoluției sale la clubul din Alba Iulia, a fost transferat la CSP UM Timișoara.
 În perioada 2002 – 2006 a jucat la Sportul Studențesc de unde s-a transferat la Farul Constanța, devenind și căpitanul echipei.
În perioada 2008 - 2011 a jucat la Poli Timișoara, iar din 2012 la Petrolul Ploiești.     
          Din vara anului 2012 a activat la Concordia Chiajna timp de un an, apoi, timp de 2 sezoane,  la F.C. Voluntari, echipă de la care s-a și retras ca jucător.
	Din pasiune pentru fotbal și având în vedere potențialul managerial sportiv, Florin – Sandu MAXIM a urmat cursurile Școlii Federale de Antrenori de la București și a fost cooptat de către F.C. Voluntari ca antrenor în cadrul Voluntari Youth Academy. 
Având în vedere activitatea desfășurată ca antrenor și fiind foarte apreciat de către Cristiano Bergodi, antrenorul principal la acea vreme, Florin - Sandu MAXIM a fost numit antrenor secund.
Antrenorul Florin - Sandu MAXIM și-a început cariera de antrenor principal la C.S.C. 1599 Șelimbăr unde a antrenat 2 ani și a reușit să promoveze echipa în Liga a 2 - a. 
În anul 2021 a preluat C.S. Hunedoara, actualmente Corvinul 1921 Hunedoara, care activa în Liga a 3 - a. După doar un an a reușit, împreună cu echipa, să  promoveze în Liga a 2 - a. 
După un parcurs excepțional, în anul 2024, antrenorul Florin – Sandu MAXIM, împreună cu echipa Corvinul 1921 Hunedoara, a reușit să câștige Cupa României, o performanță de-a dreptul remarcabilă pentru o echipă de Liga a 2 – a.
În calitate de deținătoare a Trofeului Cupa României, echipa Corvinul 1921 Hunedoara reprezintă România în competiția Europa League. 
În luna iulie 2024, în preliminariile competiției Europa League, echipa Corvinul 1921 Hunedoara, antrenată de Florin – Sandu MAXIM, a reușit să elimine echipa Paksi, vicecampioana Ungariei, aceasta fiind o mare performanță la nivel european pentru o echipă de Liga a 2 – a.
În semn de apreciere a activității sale ca fotbalist, Florin - Sandu MAXIM, în cadrul manifestărilor prilejuite de sărbătorirea Zilelor Municipiului Brad, a primit din partea administrației publice locale o plachetă de excelență.
Ținând cont de performanțele realizate de către brădeanul nostru Florin – Sandu MAXIM, atât ca jucător, cât și ca antrenor în fotbalul românesc, având în vedere prestigiul adus comunității brădene, aici fiind locul unde s-a născut, a început și s-a format în prima perioadă a activității sale sportive, luând act de recomandarea Asociației Club Sportiv ”Armata – Aurul” Brad și de acordul de principiu dat în unanimitate de către Consiliul Local al Municipiului Brad în ședința ordinară din data de 23 mai 2024, am inițiat prezentul proiect de hotărâre prin care am propus acordarea Titlului de ”Cetățean de Onoare” al Municipiului Brad domnului Florin – Sandu MAXIM și îl supun spre dezbatere și aprobare plenului Consiliului Local al Municipiului Brad în forma prezentată.
În susținerea propunerii mele invoc prevederile art. 4, art. 5, art. 6 lit. a, art. 8 lit. m și art. 11 alin. 6 și alin. 8 din Regulamentul de Acordare a titlului de ”Cetățean de Onoare” al Municipiului Brad aprobat prin   Hotărârea Consiliului Local nr. 50/2018, ale art. 129 alin. 1 și alin. 13 și art. 139 alin. 6 din O.U.G. nr. 57/2019 privind Codul administrativ, cu modificările și completările ulterioare, precum și ale art. 11 alin. 4 din Legea nr. 554/2004 a contenciosului administrativ, actualizată.

